Hambakatt

**Hambakatt** on biokile, mis tekib suuõõnes hammaste ja hambaproteeside peale. See on struktureeritud kollakas mass, mis sisaldab mikroorganismidest, ekstratsellulaarset maatriksit, peremeesorganismist pärinevaid aineid, rakujäänuseid ja rakuaineid.

Biokiles on mikroobidel soodsad tingimused ellujäämiseks, sest nad on näiteks antibiootikumide ja immuunsüsteemi eest väga hästi kaitstud. Hammastele kinnitunud hambakatt ei eemaldu neelamise, mälumise, sülje ja igemetaskuvõide toimel. 

## Suuõõne mikroorganismid
Suuõõnest on leitud üle 700 bakteriliigi, üle 30 seeneliigi ning mitmeid ainurakseid ja viirusi. Suuõõs on väga keeruline ökosüsteem, milles on palju võimalusi mikroorganismidele kinnitumiseks ja paljunemiseks. 

Suuõõnes saab eristada kuut ökosüsteemi: suusisesed ja igemepealsed kõvad pinnad (hambad, implantaadid, muud restauratsioonid, proteesid); igemealused kõvad pinnad (hambajuur, implantaat); põsepoolne, suulaepoolne ja suupõhja limaskest; keel; kurgumandlid; sülg.

Enamik mikroobe on kommensaalsed, st ei põhjusta peremeesorganismile kahju ega kasu. Oportunistlikud patogeenid on mikroorganismid, mis ainult teatud tingimustes põhjustavad haiguslikke muutusi, näiteks kui nende hulk või haigust tekitav omadus suureneb, kasulike või kommensaalsete mikroobide hulk väheneb või peremeesorganismi immuunsus langeb.

## Hambakatu moodustumine

Hambakatu moodustumine toimub kindlas järjekorras, mille tulemusel tekib struktureeritud ja liigirikas biokile. Esimene etapp on pelliikuli tekkimine kohe pärast hamba lõikumist või hammaste puhastamist. Pelliikul on õhuke fosfoproteiinidest, glükoproteiinidest ja teistest bioloogiliselt aktiivsetest valkudest koosnev kiht hamba pinnal. Bakterid ei saa kinnituda otse hambavaabale, vaid pelliikulile.

Teises etapis hakkavad pelliikuli külge kinnituma bakterid. Alguses saavad kinnituda ainult vähesed liigid väga nõrkade van der Waalsi jõu ja elektrostaatilise jõu abil. Põhilised esmased kinnitujad ehk esmased koloniseerijad on streptokokid (*[[Streptococcus oralis]]*, *[[Streptococcus mitis]]*). Koloniseerijate hulgas on ka liike perekondadest *[[Haemophilus]]*, *[[Actinomyces]]*, ja *[[Veillonella]]*. Samad bakterid saavad sidet pelliikuliga tugevdada, kui nende pinnal olevad adhesiinid seonduvad sobivate kohtadega pelliikulis.

Esmased koloniseerijad hakkavad paljunema, mille käigus esialgse hambakatu keskkond muutub hapnikuvaesemaks ja tekivad jääkained. Juba olemasolevate bakterite külge hakkavad kinnituma järgmised erinevat liiki bakterid, kes eelistavad hapnikuvaest keskkonda. Seda protsessi nimetatakse koadhesiooniks. Selles protsessis on võtmeliigiks *[[Fusobacterium nucleatum]]*, kes on võimeline enda külge siduma peaaegu kõiki suuõõne mikroobe. Ta on oluline vahelüli esmaste ja hiliste koloniseerijate vahel.

Järgmine etapp on hambakatu küpsemine. Bakterid paljunevad. Lisanduvad uued liigid, millest mõned on võimelised tootma rakuvälist maatriksit. Maatriks on biokilele tugev karkass. See seob  ja säilitab mikroobide eluks vajalikke molekule, näiteks ensüüme. Samuti kaitseb maatriks baktereid välismõjude eest. Küpses hambakatus on bakterid tihedas koostöös. Näiteks moodustuvad toiduahelad, milles ühe liigi jääkaine on teise liigi toitaineks. Bakterid teevad ka koostööd, et lagundada peremeesorganismi makromolekule toitainete saamise eesmärgil. Kui hambakatt on muutunud piisavalt küpseks ja mahukaks, hakkavad sellest eralduma vabalt hõljuvad bakterid. See soodustab mujal suuõõne teiste osade koloniseerimist.

Hambakatu teke algab igemepiirist ülalpool: mööda igemepiiri, hammaste vahelt ja hammastel olevatest vagudest. Paari päeva jooksul hambakatt pakseneb ja levib hambakrooni põse-, keele- ja suulaepoolsetele pindadele. Hiljem hakkab hambakatt tekkima ka igemepiirist allapoole.

Hambakatu teket soodustavad raskesti puhastatavad kohad hammastel, näiteks täidiste ja kroonide servade ebatasasused, igemepiirist allapoole ulatuvad restauratsioonid, proteesid, ortodontilised ravivahendid, lisaks ebasoodsa asendiga hambad ja hambakivi.

## Hambakatuga seotud haiguslikud seisundid
Hambakatt võib põhjustada mitmeid haiguslikke seisundeid. Et neid ennetada, on vaja regulaarselt hambaid puhastada ehk hambakattu eemaldada, sest hambakatu mikroobide negatiivsed omadused avalduvad biokiles.

### Kaaries

Kaaries on hamba kõvakudede lokaalne lahustumine hapete mõjul, mis on toodetud süsivesikuid elutegevuseks tarbivate bakterite poolt. Sellised bakteriliigid on näiteks *Streptococcus mutans, Lactobacillus* ja *Actinomyces*.

Hambakatus olevate kariogeensete bakterite ainevahetus intensiivistub söömise käigus saadavate süsivesikute olemasolu korral, mille tagajärjel tekivad happelised ainevahetuse jääkained. Hambakatu pH langeb alla 5,5 ja hambas olevad mineraalained hakkavad lahustuma ehk tekib demineraliseerumine. Selline happerünnak kestab 20–50 minutit. Kui hambakatu pH tõuseb üle 5,5, hakkavad süljes olevad mineraalained hambasse tagasi ladestuma, mida nimetatakse remineraliseerumiseks. Kaariest ei teki, kui de- ja remineralisatsiooniprotsessid on tasakaalus. Mikroobide hulga vähendamiseks on väga oluline igapäevane suuhügieen hammaste ja hammaste vahede puhastamise näol.

Kaaries tekib, kui happerünnak ja demineralisatsioon on pidev ja kauakestev. See on tingitud sagedasest söömisest, eriti süsivesikurikaste söökide puhul. Kui kaarioosne defekt muutub väga ulatuslikuks, liiguvad mikroorganismid hambaõõnde ja juurekanalitesse ning võib tekkida põletik hamba juurekanalites, hambaümbrises ja juuretippu ümbritsevas luus.

### Parodondi haigused
Parodondi põletikulised haigused on väga levinud ning need on üks põhiline hammaste kaotuse põhjus. Gingiviit on parodondi haiguste kergem ja parodontiit raskem, kaugelearenenum vorm. Enamasti on need haigused seotud hambakatu kuhjumisega, mis kutsub esile peremeesorganismis põletikureaktsiooni.

## Hambakivi

Hambakivi on valge või kollakas kaltsifitseerunud hambakatt, mis tekib hamba peale nii igemepiirist kõrgemal kui ka madalamal. Suitsetaja või pigmenteerivaid toiduaineid tarvitaja hammastel võib hambakivi olla ka pruun, hall või must. Hambakivis olevate mikroobide elutegevus on praktiliselt peatunud, mille tõttu hambakivi ise põletikku esile ei kutsu. Küll on aga ebatasane hambakivi väga heaks keskkonnaks mikroobidele kinnitumiseks ning seega hambakatu tekkeks.

Hambakivi koostis ja tekkimise kiirus on individuaalne. Suurte süljenäärmete juhade väljumiskohtade juures, alumiste esihammaste keelepoolsel pinnal ülemiste purihammaste põsepoolsel pinnal, tekib hambakivi kiiremini, sest nendes piirkondades on mineraalainete sisaldus suurem sülje suurema hulga tõttu. Hambakivi teket mõjutavad hügieen, sülje mineraalainete sisaldus, vanus, rass, sugu ja süsteemsed haigused.

Hambakivi moodustumine algab hambakatust, millesse hakkavad ladestuma mineraalained. Igemepiirist kõrgemal asuv hambakatt mineraliseerub süljes olevate mineraalainete ladestumisel hambakattu, igemepiirist allpool aga põletikulises igemevao vedelikus olevate mineraalainete lisandumisel kattu. Hambakatu mineraliseerumine võtab aega ligikaudu 12 päeva. Igemepealne hambakivi on heterogeenne, sisaldades erineva mineraalainete koostisega kihte, keskmine mineraalainete sisaldus on 37%. Välimises kihis on põhiliselt oktakaltsiumfostaat [Ca4H(PO4)3*2H2O]. Sisemises, n-ö vanas kihis on põhiliselt hüdroksüapatiit [Ca5(PO4)3OH]. Väikeses koguses leidub ka muid kaltsiumit ja fosforit sisaldavaid mineraalaineid. Igemepiirist allpool asuv hambakivi on homogeensem, kuna on kogu ulatuses sarnase mineraalainete koostisega, mille sisaldus on keskmiselt 58%. Orgaanilistest ainetest sisaldab hambakivi valke, polüsahhariide, epiteelirakke, valgeid vererakke ja mikroorganisme.

Hambakivi kinnitub tugevalt hamba külge, mille tõttu võib olla seda raske eemaldada, eriti igemepiiri alt. Tugev kinnitus tekib, kuna peale maatriksi ja bakterite mineraliseerub ka pelliikel. Hambajuurel on väga palju ebatasasusi, mis suurendab hambakatu ja -kivi kinnitumise pinda ning muudab nende eemaldamise keerulisemaks.

On leitud, et hambakivi ise igemepõletikku ei põhjusta, aga kuna see on alati kaetud hambakatuga, on see siiski parodondi haigustega seotud. Seetõttu peab parodondi haiguste ravi käigus eemaldama mikroorganismid ja hambakivi, et toetada kinnituskudede paranemisprotsessi ning oleks võimalik patsiendi kodune suuhügieen.

## Viited